b'\n_START_ARTICLE_\nArakhne\n_START_PARAGRAPH_\nArakhne (gresk: \xe1\xbc\x88\xcf\x81\xce\xac\xcf\x87\xce\xbd\xce\xb7) er en sagnkvinne og en veverske som gudinnen Athene forvandlet til en edderkopp. Historien er en del av gresk mytologi. _NEWLINE_Det sies at Arakhne var en av de ypperste av veverskene, hun lagde vevarbeider av beste kvalitet. Hun ble beundret av alle for sitt arbeide. Hun skr\xc3\xb8t av at hun var den beste veveren, ja bedre enn Athene, gudinnen for veving. _NEWLINE_Athene gikk til henne forkledd som en gammel kvinne og fortalte Arakhne, at hun m\xc3\xa5tte sone for sin overdrevne selvtillit, men Arakhne trakk ikke sine ord tilbake og utfordret i stedet Athene til en veve-konkurranse. Athene tok av seg sin forkledning, viste hvem hun var og konkurransen startet. Athene vevde en avbildning av konflikten med Poseidon over Athen, mens Arakhne vevde en bildeserie av Zevs mange romantiske erobringer. Athene ble rasende over hennes dyktighet og hennes valg av emne (konkurransen ble aldri avgjort). Det endte med at Arakhne fikk en forferdelig skyldf\xc3\xb8lelse, og i sin   fortvilelse fors\xc3\xb8kte \xc3\xa5 beg\xc3\xa5 selvmord ved og henge seg i en av vevtr\xc3\xa5dene. Idet livet var n\xc3\xa6r ved \xc3\xa5 ebbe ut, reddet Athene henne ved \xc3\xa5 skape henne om til den f\xc3\xb8rste edderkoppen.'